**УСЛОВИЯ ЗА ПРОВЕЖДАНЕ НА ТЪРГ ЗА ПОКУПКО-ПРОДАЖБА НА ПРИРОДЕН ГАЗ НА „БУЛГАРГАЗ“ ЕАД**

**ОБЩИ ПОЛОЖЕНИЯ**

1. Условията на търга за покупко-продажба на природен газ са определени от„Булгаргаз“ ЕАД и са съгласувани от оператора на организирания борсов пазар на природен газ „ГАЗОВ ХЪБ БАЛКАН“ ЕАД с цел потвърждение на техническа осъществимост.

2. Условията съдържат реда, при който „Булгаргаз“ ЕАД ще закупи количества природен газ на организирания борсов пазар, опериран от „ГАЗОВ ХЪБ БАЛКАН“ ЕАД.

3. Тези условия определят и реда за провеждане на търга за покупка, ценовите механизми, определяне на началната цена на търга, вида на предлагания продукт и периода на неговото предлагане.

**КОЛИЧЕСТВА , ПРЕДНАЗНАЧЕНИ ЗА ПОКУПКА ОТ „БУЛГАРГАЗ“ ЕАД НА ОРГАНИЗИРАНИЯ БОРСОВ ПАЗАР НА ПРИРОДЕН ГАЗ**

4. „Булгаргаз“ ЕАД обявява за покупка от организирания борсов пазар на следните количества природен газ:

4.1 Октомври 2022 – 9000 MWh/ден

5. „Булгаргаз“ ЕАД ще закупи посочените количества чрез търг. Продуктът, предлаган в рамките на търга не представлява краткосрочен стандартизиран продукт по смисъла на Регламент 312/2014 относно мрежови кодекс за балансиране на газопреносни мрежи. В следствие на проведения търг ще бъдат подписани договори за покупко-продажба между страните, при следните параметри:

5.1. Период на доставка: Октомври 2022 г.

5.2. Дати на доставката: от 07.00 часа на 01.10.22 г. до 07.00 часа на 01.11.22 г. .

5.3. Профил на доставките: равномерен - физическа доставка на газ, възлизаща на 100% от договорените количества, равномерно по дни;

5.4. Място на доставка: ВТТ България;

5.5. Цена на доставка: определена на търг и последваща актуализация, съгласно настоящите Условия.

**ТЪРГОВО ПРЕДЛАГАНЕ НА ПРОДУКТИ**

6. Природният газ ще бъде закупен при спазване на следните условия:

6.1. В началната цена на търга са включени всички разходи за достъп и пренос на природния газ до Виртуална търговска точка България.

6.2. Необходимите количества могат да бъдат предложени от търговци на природен газ, регистрирани на организирания борсов пазар, които притежават действаща лицензия за дейността „търговия с природен газ“, издадена от Комисията за енергийно и водно регулиране. В търга не могат да бъдат предлагани количества газ, закупени от търговци и крайни клиенти по Програмата за освобождаване на количества за доставка през месец октомври.

7. Продуктът се предлага на платформата на „Газов Хъб Балкан“ ЕАД чрез тръжна процедура.

7.1. За провеждането на търга се използва електронна среда, част от платформата за търговия на „Газов Хъб Балкан“ ЕАД. Платформата използва английски език и осигурява цялата необходима информация за провеждането на търгa и актуализация на информацията за него, както и информира по електронна поща класираните участници относно резултатите от търга.

7.2. Разходите за разработването и техническата поддръжка на формирания за целта продукт на търговската платформа са за сметка на „Газов Хъб Балкан“ ЕАД.

7.3. В търга не се предлагат продукти, представляващи финансови инструменти и деривати, по смисъла на Директива 2014/65/ЕС от 15 май 2014 година относно пазарите на финансови инструменти и за изменение на Директива 2002/92/ЕО и на Директива 2011/61/ЕС.

8. Търгът ще се проведе на 12.09.2022 г.

8.1. Всеки участник има право да подаде само по една оферта, подлежаща на актуализация по време на търга.

8.2. Всяка актуализирана оферта от даден участник/търговец замества изцяло предходната.

9. Минималното количество, което може да бъде оферирано за продажба от един участник, е

1 000 MWh/ден.

10. Максималното количество е до 9 000 MWh/ден.

11. Периодът за наддаване в търга е от 9:00 ч. до 12:00 ч. на 12.09.2022 г. (София).

**НАЧИН НА ОПРЕДЕЛЯНЕ НА ЦЕНАТА НА ПРИРОДНИЯ ГАЗ**

12. Началната цена на търга е индикативна и се определя по следната формула:

TTF Front Month October index, публикуван в издание Argus European Natural Gas на последния работен ден, предхождащ датата на провеждането на търга, минус 20 (двадесет) евро/MWh.

12.1. Цената, по която ще бъде извършено фактурирането и разплащането, е TTF Front Month October index, публикуван на последния работен ден на м.септември в изданието Argus European Natural Gas минус 20 (двадесет) евро/MWh , минус постигнатата в рамките на търга отстъпка (ако е приложимо).

**ТРЪЖЕН МЕХАНИЗЪМ ЗА РАЗПРЕДЕЛЯНЕ НА ПРЕДЛОЖЕНИТЕ КОЛИЧЕСТВА ПРИРОДЕН ГАЗ**

13. В рамките на търга се използва минимална ценова стъпка от 0,01 лв./MWh, с която се намалява началната цена, като участникът предлага цена за MWh.

14. Платформата на „Газов Хъб Балкан“ ЕАД извършва автоматично подреждане на офертите според най-ниската предложена цена, като класирането и разпределението се извършва при следния алгоритъм

14.1. Първи се класират офертите с най-ниски предложени цени до достигане на максималното количество.

14.2. При наличие на две или повече оферти с равни цени, първа се класира офертата, подадена в по-ранен час.

14.3. Количествата от класираните оферти се допълват до размера на общото обявено за покупка количество от „Булгаргаз“ ЕАД, като е възможно да се осъществи частично закупуване на количества от последната класирана оферта.

14.4. До 30 (тридесет) минути след края на търга, „Газов Хъб Балкан“ предоставя на „Булгаргаз“ ЕАД резултатите от проведения търг и класирането.

**ПРАВО НА УЧАСТИЕ**

15. В търга за покупко-продажба на природен газ могат да участват всички търговци на природен газ, които отговарят на условията на т. 6.2. С подаването на оферта участникът декларира, че тя отговаря на условията по т. 6.2.

15.1. Преди провеждане на търга „Булгаргаз“ ЕАД публикува условията му на интернет-страницата си.

**ПРАВО НА АНУЛИРАНЕ НА ТЪРГ**

16. „Газов Хъб Балкан“ ЕАД може да анулира проведения търг в случай на техническа и/или човешка грешка и да насрочи нова дата до 24 ч. след провеждането на търга.

16.1. В случай, че грешките по т. 16 не се отразяват негативно на предложената цена и/или продаденото количество от участниците, „Газов Хъб Балкан“ ЕАД не анулира търга, а в случай на необходимост актуализира класирането на офертите, до 24 ч. след провеждане на търга и/или декласира участникът, извършил грешката.

**УСЛОВИЯ ЗА СКЛЮЧВАНЕ НА ДОГОВОР ЗА ПОКУПКО-ПРОДАЖБА НА ПРИРОДЕН ГАЗ**

17. След приключване на търга „Булгаргаз“ ЕАД сключва договор за покупко-продажба на природен газ с участниците, класирани според тръжния механизъм по т. 13 и т. 14, за количествата и при цена, съобразно проведената и приключила тръжна процедура.

18. „Булгаргаз“ ЕАД публикува договора за покупко-продажба на природен газ на интернет-страницата си преди провеждането на търга.

**ТАКСИ ЗА УЧАСТИЕ**

19. Участниците, с които „Булгаргаз“ ЕАД сключи договор за доставка, в съответствие с извършеното автоматично класиране от платформата, заплащат на „Газов Хъб Балкан“ ЕАД такса за транзакция в размер на 0,04 лв./MWh до 10-то число на месеца, следващ месеца на провеждане на търга, по посочената от „Газов Хъб Балкан“ ЕАД банкова сметка.

20. Купувачът заплаща на „Газов Хъб Балкан“ ЕАД, както следва:

• Месечна такса в размер на 1400 лв /без ДДС/ за месеца, в който се провежда съответния търг;

• Такса за иницииране на търг – „аукцион“ (нестандартен продукт) в размер на 1200 лв /без ДДС/

• Такса за транзакция в размер на 0,04 лв/MWh /без ДДС/, в случай на сключен договор.

Таксите са дължими до 10-то число на месеца, следващ месеца на провеждане на търга, по посочената от „Газов Хъб Балкан“ ЕАД банкова сметка, съгласно представените от платформата резултати от търговете.

**ДОКЛАДВАНЕ ПО РЕГЛАМЕНТ № 1227/2011 НА ЕВРОПЕЙСКИЯ ПАРЛАМЕНТ И НА СЪВЕТА ОТ 25 ОКТОМВРИ 2011 Г. ОТНОСНО ИНТЕГРИТЕТА И ПРОЗРАЧНОСТТА НА ПАЗАРА ЗА ТЪРГОВИЯ НА ЕДРО С ЕНЕРГИЯ**

**(РЕГЛАМЕНТ № 1227/2011)**

21. „Газов Хъб Балкан“ ЕАД може да извършва задълженията по докладване на транзакциите по търга съгласно Регламент № 1227/2011 при поискване от страна на участника.